4.10.2022
FI
Euroopan unionin virallinen lehti
L 256/5
KOMISSION TÄYTÄNTÖÖNPANOPÄÄTÖS (EU) 2022/1847, annettu 28 päivänä syyskuuta 2022, eurooppalaisen kansalaisaloitteen ”Erityiset oppimisvaikeudet huomioitava EU:n tasolla” rekisteröintipyynnöstä Euroopan parlamentin ja neuvoston asetuksen (EU) 2019/788 mukaisesti (tiedoksiannettu numerolla C(2022) 6901) (Ainoastaan englanninkielinen teksti on todistusvoimainen)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
sekä katsoo seuraavaa:
(1)
Komissiolle toimitettiin 1 päivänä elokuuta 2022 eurooppalaisen kansalaisaloitteen ”Erityiset oppimisvaikeudet huomioitava EU:n tasolla” rekisteröintipyyntö.
(2)
Kansalaisaloitteen järjestäjät esittävät aloitteelle seuraavat tavoitteet: ”Tämän aloitteen tavoitteena on helpottaa sellaisten henkilöiden pääsyä koulutukseen, joilla on erityisiä oppimisvaikeuksia (ts. dysleksia, dyskalkulia, dysgrafia).
Tällaisia oppimisvaikeuksia omaavien opiskelijoiden on hankalaa kouluttautua, koska aiheesta ei tiedetä riittävästi eikä sopivaa oppimateriaalia ole ja koska koeolosuhteet ovat heidän kannaltaan epäoikeudenmukaisia.
Jäsenvaltioissa on haettu asiaan ratkaisuja erikseen, mutta eri maissa määritellään oppimisvaikeudet eri tavoin ja käytetään erilaisia tunnistus- ja tukimenetelmiä, joten maiden välillä on suuria eroja.
Opiskelijoita saatetaan näin ollen kohdella eri tavoin eri jäsenvaltioissa, mikä voi haitata heidän liikkumisvapauttaan, joka taataan EU:n perussopimuksissa, ja vaikuttaa heidän koulutukseensa ja yhteiskunnalliseen integroitumiseensa.
Tällä kansalais­ aloitteella pyydämme komissiota tekemään SEUT-sopimuksen 165 artiklan 4 kohdan toisen luetelmakohdan nojalla ehdotuksen neuvoston suositukseksi, joka sisältää yhteiset suuntaviivat kansallisille hallituksille oppimisvaikeuksien tunnistamista ja käsittelyä varten.
Oppimisvaikeuksia omaavien parempi integrointi koulutusjärjestelmään olisi tärkeä askel kohti tasapuolisten mahdollisuuksien varmistamista kaikille EU:n kansalaisille.”
(3)
Aloitteen aiheesta, tavoitteista ja taustasta annetaan tarkempia tietoja liiteasiakirjassa, jossa esitetään myös yksityiskohtaiset perustelut aloitteen puolesta.
Liiteasiakirjassa nostetaan esiin aloitteesta seuraavat kolme kohtaa: 1) aloitteen avulla voidaan korostaa aiheen yleismaailmallisuutta ja tarvetta puuttua asiaan EU:n tasolla, 2) komissio voi asiantuntijoidensa ja jäsenvaltioiden lainsäädännön tuntemuksensa avulla vaikuttaa erityisten oppimisvaikeuksien tutkimukseen, jossa tulisi pyrkiä löytämään koko EU:ssa sovellettava oppimisvaikeuksien määritelmä ja kehittämään kompensoivia toimenpiteitä, ja 3) aloite voi korostaa uuden teknologian merkitystä oppimisvaikeuksia omaavien opiskelijoiden apuvälineenä.
(4)
Aloitteeseen liitetty lisäasiakirja sisältää vertailevan tutkimuksen, jossa tarkastellaan dysleksiaa useissa Euroopan maissa.
(5)
Aloitteen yleisenä tavoitteena on parantaa oppimisvaikeuksista kärsivien mahdollisuuksia saada laadukasta koulutusta edistämällä jäsenvaltioiden välistä yhteistyötä sekä tarvittaessa tukemalla ja täydentämällä jäsenvaltioiden toimintaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä.
Tältä osin komissiolla on toimivalta tehdä säädösehdotus Euroopan unionin toiminnasta tehdyn sopimuksen (SEUT) 165 artiklan nojalla.
(1) EUVL L 130, 17.5.2019, s. 55.